open-index/open-wikipedia-markdown huggingface dataset:
Samba Touré

**Samba Touré** (s. 15. kesäkuuta 1968) on malilainen kitaristi, laulaja ja lauluntekijä.

Touré varttui pienessä Dabin kylässä Timbuktun alueella. Hänen isänsä kuoli vähän ennen hänen syntymäänsä. Äiti kasvatti Tourén ja tämän veljen, Ibrahima "Bouri" Sérén. Perheellä ei ollut varaa lasten muodolliseen kouluttamiseen, mutta Tourén kasvuympäristö oli musikaalinen. Hänen äitinsä lauloi nuoren Ali Farka Tourén kanssa. Vartuttuaan Samba Touré lähti Bamakoon etsimään työtä. Hän kuuli siellä ensimmäisen kerran zairelaista kitarapohjaista tanssimusiikkia. Tästä innoittuneena hän aloitti laulun ja kitaransoiton Farafina Lolo -yhtyeessä veljensä Bourin (rummut) ja Baba Simagan (basso) kanssa. Touré mieltyi myös Ali Farka Tourén musiikkiin ja omaksui tältä tyylivaikutteita. Samba Touréa onkin pidetty sekä Malissa että kansainvälisesti Ali Farka Tourén bluesperinnön jatkajana.

Farafina Lolon hajottua 1990-luvun puolessavälissä Touré liittyi lyhyesti Super Lolo -yhtyeeseen, kunnes keskittyi oman musiikkinsa tekemiseen. Vuonna 1997 hän pääsi kiertämään pitkin Eurooppaa ja Yhdysvalloissa Ali Farka Tourén yhtyeen mukana. Maliin palattuaan Samba Touré perusti Fondo-yhtyeen ja äänitti Malissa suuren suosion saavuttaneen debyyttialbuminsa (*Fondo*). Vuonna 2005 Touré soitti Amadou Guitteyen albumilla *Taama*, jonka kappaleista hän sävelsi kaksi. Levyn äänitys tehtiin Kölnissä Saksassa. Vuonna 2007 Touré julkaisi Malissa levyn *Aïto* ja kiersi länsiafrikkalaisissa festivaaleissa. Vuonna 2008 hän solmi levytyssopimuksen World Music Networkin kanssa. Tourén ensimmäisenä kansainvälisenä julkaisuna ilmestyi *Songhaï blues, Homage to Ali Farka Touré*. Vuonna 2010 Toumani Diabaté pyysi Tourén yhteistyökumppanikseen.

Tourén toinen kansainvälinen julkaisu, *Crocodile Blues*, äänitettiin Bamakossa. Sen studiosessiot pidettiin ramadanin aikana. Joulukuussa 2011 Touré palkittiin tästä albumistaan malilaisella Tamani d'Or -palkinnolla. Kesällä 2012 hän kiersi pitkin Eurooppaa. Esiintymisiä pidettiin muun muassa Amsterdamissa ja Budapestin Sziget-festivaalilla. Vuonna 2013 Glitterbeat Records -yhtiön kautta julkaistiin Tourén uusi albumi *[[Albala]]*, joka saavutti kansainvälistä suosiota. Touré jatkoi Glitterbeat Recordsin artistina levyttämistä; hänen seuraavat albuminsa olivat *Gandadiko* (2015), *Wande* (2018) ja *Binga* (2021).

## Lähteet
Yeti Airlinesin lento 691

**Yeti Airlinesin lento 691** oli Yeti Airlinesin Nepalin sisäinen reittilento Kathmandusta Pokharaan. Reittiä 15. tammikuuta 2023 lentänyt ATR 72-500 -kone syöksyi lähestymisen aikana maahan Setijoen penkalle lähellä Pokharan vanhaa lentoasemaa. Kaikki 68 matkustajaa ja neljä miehistön jäsentä kuolivat onnettomuuden seurauksena.

Turma johtui lentäjän virheestä. Yksi lentäjistä lepuutti vahingossa moottorien potkurit.

## Lähteet
Luettelo Vermontin kuvernööreistä

Tämä on **luettelo [[Vermontin kuvernööri|Vermontin kuvernööreistä]]**.

Vermontin kuvernööri on Vermontin hallinnon päämies ja Vermontin asevoimien ylipäällikkö. Kuvernöörillä on velvollisuus valvoa osavaltion lakeja ja valta vahvistaa uudet lait. Lisäksi kuvernöörillä on veto-oikeus osavaltion uusiin lakiesityksiin.

Osavaltion perustuslain mukaan kuvernöörin tulee olla vähintään 18-vuotias ja Vermontin asukas vähintään 4 vuotta ennen vaaleja. Kuvernöörin virkakausi on kaksi vuotta ja kausia ei ole rajoitettu.

## Luettelo

### Vermontin tasavallan kuvernöörit

### Vermontin osavaltion kuvernöörit

## Lähteet
Nürburgringin 24 tunnin ajo 2018

**Nürburgringin 24 tunnin ajo 2018** (*ADAC Zurich Nürburgring 24 Hours*) oli 12.-13 toukokuuta 2018 ajettu kestävyysajon kilpailu Nürburgringin radalla.

Kilpailu pysäytettiin osaksi aikaa punaisella lipulla sumun vuoksi. Kilpailua ajettiin 10 kierrosta turva-auton takana sumun vuoksi.

Kokonaiskilpailun voitti Manthey Racing Porsche 911 GT3 R -autolla. Voitto oli Mantheyn kuudes, joka teki sillä ennätyksen.
Kilpailuun ilmoittautui 150 autoa, joista yhdeksän TCR-luokassa.

Auto numero 178 oli LMS Racing by Bas Koeten Racing -tallin nimellä TCR-luokan Seat Cupra TCR, jota ajoivat suomalaiset Antti Buri, Kari-Pekka Laaksonen ja Olli Kangas. Auto voitti TCR-luokan kilpailun.

## Tulokset
Luokkavoittajat **lihavoituna**.

## Lähteet
Veikko Norontaus

**Veikko Johannes Norontaus** (9. maaliskuuta 1930 Viipurin mlk – 31. elokuuta 2025 Pieksämäki) oli suomalainen säveltäjä, kanttori, urkuri, kuoronjohtaja ja kapellimestari.

Norontauksen alkuperäinen sukunimi oli Nyman, mutta hänen lähisukunsa otti vuonna 1936 käyttöön suomenkielisen sukunimen Norontaus. Hän opiskeli 1940-luvulla pianonsoittoa, säveltapailua ja sävellystä setänsä, pianisti-urkuri Armas Nymanin johdolla. Sedän valvonnassa sai alkunsa myös Norontauksen ensimmäinen sävellys, *Kesäisellä Keiteleellä* -valssi, josta setä teki sovituksen. Norontaus opiskeli kanttori-urkuriksi Helsingissä opettajinaan muiden muassa Armas Maasalo ja Harald Andersén. Hän valmistui vuonna 1951. Aluksi hän työllistyi kanttorina Pyhäselän seurakunnassa. Vuodesta 1957 1990-luvulle saakka hän työskenteli kanttorina Pieksämäen maaseurakunnassa. Lisäksi Norontaus opetti pianonsoittoa ja laulua. Vuonna 1974 hän sai Onni Kelolta orkestroinnin opetusta Jyväskylässä.

Norontaus saavutti menestystä valtakunnallisissa kuoro- ja puhallinmusiikkikilpailuissa. Hänen tuotantoonsa kuului vuoteen 2016 mennessä lähes kolmesataa sävellystä. Hän sai director cantuksen ja director musiceksen arvonimet. Norontauksen pojista Ari Norontauksesta (s. 1955) tuli musiikin lehtori ja Eero Norontauksesta (s. 1953) orkesterimuusikko.

## Musiikki
Norontaus sävelsi vuonna 1975 Niilo Nissisen librettoon kaksinäytöksisen oopperan *Kaarina Pekantytär*, joka kantaesitettiin Mikkelissä vuonna 1980. Vuonna 1988 hän sävelsi oopperan *Uudet veisuut*. Libretto on Martti Peltomäen käsialaa, ja teos kantaesitettiin Siionin virsien 200-vuotisjuhlan kunniaksi Jalasjärvellä vuonna 1990.

Norontauksen muuhun tuotantoon kuuluu muun muassa kaksi sinfoniaa, kantaatteja, yksinlauluja, liturgista musiikkia, urkusävellyksiä ja viihdemusiikkia. Hän on tehnyt lisäksi puhallinmusiikkia ja runsaasti sovituksia. Vuonna 2000 Norontaus luovutti Helsingin yliopiston kirjastolle aineiston, joka sisälsi muun muassa oopperan *Kaarina Pekantytär* ja sinfoniat. Norontauksen 85-vuotisjuhlan kunniaksi järjestetyssä konsertissa 13. maaliskuuta 2016 kantaesitettiin hänen säveltämänsä *Sarja pianolle ja orkesterille* (2007–2013). Samassa konsertissa esitettiin säveltäjän laulusarja *Sydänpäivän lauluja*, jossa orkesterin kanssa esiintyivät sopraano Johanna Rusanen-Kartano ja pianisti Pami Karvonen.

## Lähteet
Mamani Keïta

**Assitain "Mamani" Keïta** (s. 20. lokakuuta 1965 Bamako) on malilainen laulaja.

Keïta syntyi mandinkoihin kuuluneelle isälle ja bambaroihin kuuluneelle äidille.  Hänen äidinkielensä on bambara. Paikallisen tavan mukaan Keïta sai kasvatuksensa äidinäidiltään. Äidinäiti opetti hänelle Länsi-Afrikan rytmejä ja bambaroiden melodioita, joita käytettiin pyrittäessä parantamaan sairaita. Keïta liittyi managerin pyynnöstä jäseneksi paikalliseen teatteriseurueeseen. Hän sai huomiota lauluäänellään ja eteni solistiksi muun muassa National Bademaan, joka kiersi pitkin Afrikkaa.

Keïta muutti 22-vuotiaana Pariisiin. Tämän jälkeen hän teki yhteistyötä Salif Keïtan, yhdysvaltalaisen pianisti Hank Jonesin ja malilaisen kosketinsoittaja Cheick Tidiane Seckin kanssa. Vuonna 1998 Keïta liittyi Tama-yhtyeeseen guinealaisen laulaja Djanuno Dabon, lontoolaisen Sam Millsin ja malilaisen Tom Diakitén kanssa. Kokoonpano esitti kappaleensa bambaran kielellä ja yhdisti länsiafrikkalaiset rytmit eurooppalaisiin tyyleihin. Keïta tuli englanninkielisissä maissa tunnetuksi Marc Minellin kanssa tekemästään albumista *Electro Bamako*. Sittemmin hän julkaisi muiden muassa albumit *Yéléma* (2006) ja *Gagner l'argent français* (2011), jotka tuotti ja joiden kappaleet teki ranskalainen multi-instrumentaliisti Nicolas Repac. Keïta kreditoitiin neljällä kappaleella ranskalaisen animaatioelokuvan *[[Kirikou et les Bêtes sauvages]]* (2005) soundtrackista koostuvalla albumilla.

Vuonna 2014 Keïta perusti Oumou Sangaren ja Mariam Doumbian kanssa yhtyeen Les Amazones d'Afrique. Yhtyeen esikoislevy *République Amazone* julkaistiin Real World Records -levymerkillä maaliskuussa 2017. Keïta kävi myöhemmin saman kuukauden aikana Savoy-teatterissa vierailemassa muiden muusikoiden kanssa.

## Lähteet
Pojille, joita joskus rakastin

**Pojille, joita joskus rakastin** () on amerikankorealaisen Jenny Hanin kirjoittama, nuorille suunnattu rakkausromaani, joka julkaistiin alkuperäiskielellä vuonna 2014. Se on ensimmäinen osa *[[Lara Jean]]* -trilogiasta. Kirjasarjaan kuuluvat myös romaanit *[[P.S. Rakastan sinua yhä]]* ja *[[Aina ja ikuisesti, Lara Jean]]*.

Romaani kertoo Lara Jean Coveystä, jonka kirjoittamat salaiset rakkauskirjeet päätyvät vahingossa asianosaisten käsiin. Ongelman ratkaistakseen Lara Jean aloittaa peitesuhteen yhden ihastuksensa kanssa. Pian käy kuitenkin ilmi, ettei suhde välttämättä ole pelkkää teeskentelyä.

Romaani julkaistiin suomeksi vuonna 2018 Sanoma Media Finlandin kustantamana ja Antti Hulkkosen kääntämänä.

## Elokuva
Romaaniin perustuva elokuva *[[To All the Boys I’ve Loved Before]]* sai ensi-iltansa vuonna 2018. Elokuvan ohjasi Susan Johnson ja käsikirjoitti Sofia Alvarez. Sen päähenkilöä esittää Lana Condor. Elokuvasta tuli yksi Netflixin kaikkien aikojen katsotuimmista elokuvista. Yrityksen mukaan sitä katsottiin 80 miljoonaa kertaa mittausaikana. 

## Lähteet
To All the Boys I’ve Loved Before

**To All the Boys I’ve Loved Before** on vuonna 2018 ensi-iltansa saanut romanttinen komedia, joka perustuu Jenny Hanin vuonna 2014 julkaistuun romaaniin *[[Pojille, joita joskus rakastin]]*. Elokuvan on ohjannut Susan Johnson ja käsikirjoittanut Sofia Alvarez.
Sen pääosaa esittävä Lana Condor on ensimmäinen amerikanaasialainen päähenkilö nuorille suunnatussa romanttisessa komediassa.

## Näyttelijät

## Vastaanotto
Elokuva oli julkaisuaikaansa yksi Netflixin kaikkien aikojen katsotuimmista alkuperäistuotannoista. Rotten Tomatoesin mukaan elokuvan saamista 69 arvostelusta 96 prosenttia on ollut positiivisia. Metacritic on antanut elokuvalle 64 pistettä sadasta 12 arvostelun perusteella.

### Arvostelut
* *[[Episodi (lehti)|Episodi]]*: 

## Lähteet

## Aiheesta muualla
*
Selina Freitag

**Selina Freitag** (s. 19. toukokuuta 2001) on saksalainen mäkihyppääjä.

Freitag saavutti nuorten MM-kilpailuissa joukkuemäessä hopeaa ja sekajoukkuemäessä pronssia Lahden vuoden 2019 kilpailuissa. Paras henkilökohtainen sijoitus oli kuudes sija Oberwiesenthalissa 2020. Ensimmäisissä aikuisten arvokilpailuissaan Pekingin olympialaisissa 2022 Freitag sijoittui normaalimäessä 22:nneksi. Planican MM-kilpailuissa 2023 hän voitti kultaa joukkuemäessä ja sekajoukkuemäessä sekä sijoittui normaalimäessä neljänneksi. Trondheimin MM-kilpailuissa 2025 hän saavutti normaalimäessä ja suurmäessä hopeaa sekä joukkuemäessä pronssia. Milano–Cortinan olympialaisissa 2026 hän oli normaalimäessä seitsemäs.

Mäkihypyn maailmancupissa Freitag kilpaili ensimmäisen kerran Oberstdorfissa helmikuussa 2019 sijoittuen heti 28:nneksi ja maailmancupin pisteille. Ensimmäistä kertaa kymmenen parhaan joukkoon hän pääsi Lillehammerissa joulukuussa 2022 oltuaan kuudes. Hänen ensimmäinen palkintokorokesijoituksensa oli kolmas sija uudenvuodenpäivänä 2023 Ljubnossa. Kaksi viikkoa myöhemmin hän oli toinen Zaōn toisessa kilpailussa. Maaliskuussa hän sijoittui Lillehammerissa toiseksi. Maailmancupin kokonaiskilpailussa hän oli viides. Marraskuussa 2024 hän sijoittui Lillehammerin kilpailuissa kolmanneksi ja toiseksi. Hän oli samalla kaudella Sapporossa toinen, Lake Placidissa kolmas, molemmissa Ljubnon ja Hinzenbachin kilpailuissa toinen, Vikersundin lentomäessä kolmas sekä molemmissa Lahden kilpailuissa toinen. Maailmanmancupin kokonaiskilpailussa hän sijoittui toiseksi. Kaudella 2025–2026 hän sijoittui Garmisch-Partenkirchenin kilpailussa toiseksi. Hän sijoittui Oberstdorfin kilpailussa kolmanneksi. Villachissa hän oli kolmas. Hän oli Ljubnon ensimmäisessä kilpailussa kolmas. Hän sijoittui kolmanneksi Zhangijakoun ja Zaōn ensimmäisissä kilpailuissa. Maailmancupin kokonaiskilpailussa hän oli viides.

Selina Freitagin veli Richard Freitag on uransa lopettanut mäkihyppääjä.

## Lähteet
Yola (Nigeria)

**Yola** on Nigerian nykyisen Adamawan osavaltion pääkaupunki ja perinteisen Adamawan emiraatin hallintokeskus. Yola sijaitsee Nigerian itäosassa, Nigerjoen sivuhaaran Benuejoen varrella. Jimetan jokisatama sijaitsee yhdeksän kilometriä pohjoisluoteeseen Benuejoen varrella, noin 800 kilometriä joen yhtymäkohdasta Nigerjokeen. Kaupungissa on myös lentoasema, ja sieltä johtavat maantiet Numaniin, Jalingoon, Ganyeen, Fuforeen ja Jimetaan. Yola sijaitsee linnuntietä lähes 500 kilometriä Nigerian pääkaupunki Abujasta itään. Kaupunki koostuu kahdesta Adamawan osavaltion paikallishallintoalueesta (LGA): Yola South ja Yola North. Vuonna 2006 Yolan väkiluku oli 392&nbsp;854. 

Kaupungissa sijaitsee esimerkiksi Yolan keskusmoskeija, roomalaiskatolinen kirkko ja teknillinen federaatioyliopisto (1981).


Yola-main-entrance (4177052185).jpg|Portti maantien varrella: Tervetuloa Yolaan.
AUN Campus.jpg| Nigerian amerikkalaisen yliopiston (American University of Nigeria) kampusta.
La Benoue à Yola.jpg|Silta Benoejoen yli.

## Lähteet

## Aiheesta muualla
Suolijoki

**Suolijoki** voi tarkoittaa seuraavia asioita:

## Kylä
* Suolijoki, kulmakunta Hankasalmella
* Suolijoki, kulmakunta Tervolassa

## Joki
* Suolijoki, metsäpuro Jyväskylässä 
* Suolijoki, joki Jämsässä ja Petäjävedellä
* Suolijoki, joki Puolangalla
* Suolijoki, joki Tervolassa
Uyo

**Uyo** on Nigerian Akwa Ibomin osavaltion pääkaupunki. Se sijaitsee Nigerian kaakkoisosassa, Oronista Ikot Ekpeneen johtavan maantien varrella. Uyo sijaitsee linnuntietä vajaa 450 kilometriä Nigerian pääkaupunki Abujasta etelään. Kaupungin katsotaan yleensä koostuvan kahdesta paikallishallintoalueesta (LGA): Uyo ja Itu. Näiden väkilukujen summana vuonna 2006 Yolan väkiluku olisi 436&nbsp;606.

Uyosta tuli osavaltion pääkaupunki syyskuussa 1987, kun aiemmin laajemmasta Cross Riverin osavaltiosta lohkaistiin Akwa Ibomin osavaltio.

Uyon seutua auttavat pääosin ibibiot, jotka tuovat kaupunkiin myytäväksi jamssia,  kassavaa ja palmutuotteita kuten palmuöljyä ja öljypalmun siemeniä. 
Kaupungissa toimii muun muassa panimo, tekstiilitehdas ja Uyon yliopisto (1991, aiemmin  nimellä University of Cross River State vuodesta 1981).


University of Uyo.jpg|Uyon yliopiston kampusalueen portti.
Uyo roundabout, Uyo, Akwa Ibom state.jpg|Liikenneympyrä.
Central Bank of Nigeria, Uyo, Akwa Ibom state2.jpg|Nigerian keskuspankin toimipiste.
Ibom e-Library, Uyo, Akwa Ibom state.jpg|Akwa Ibomin osavaltion Ibonmin e-kirjastoa.

## Lähteet

## Aiheesta muualla
Sean Morrison

**Sean Joseph Morrison** (s. 8. tammikuuta 1991 Plymouth) on englantilainen jalkapalloilija. Hän on pelipaikaltaan keskuspuolustaja. Hän edustaa Englannin mestaruussarjassa pelaavaa Rotherham Unitedia.

Morrison pelasi Valioliigassa kaudella 2012–2013 Readingin joukkueessa 16 ottelua, joissa hän teki kaksi maalia, ja kaudella 2018–2019 Cardiff Cityn joukkueessa 34 ottelua, joissa hän teki yhden maalin. Hän on edustanut alemmilla sarjatasoilla myös Swindon Townia, Southend Unitedia ja Huddersfield Townia. Hän siirtyi Rotherham Unitediin tammikuussa 2023 oltuaan puoli vuotta ilman seuraa.

## Lähteet
An-Nil al-Abyad

**An-Nil al-Abyad** () on yksi Sudanin 18 osavaltiosta. Sen hallintokeskus on Ad-Duwaym. Osavaltion pinta-ala on 30&nbsp;411 neliökilometriä, ja väkiluvun arvioitiin vuonna 2018 olevan noin 2&nbsp;493&nbsp;900 henkeä. Noin kolme neljäsosaa väestöstä asuu maaseudulla.

Maan eteläosassa sijaitseva An-Nil al-Abyad rajoittuu etelässä Etelä-Sudaniin, ja siellä elää arviolta yli 270&nbsp;000 eteläsudanilaista pakolaista, jotka ovat saapuneet sinne Etelä-Sudanin sisällissodan alkamisen jälkeen. An-Nil al-Abyadin alueella on runsaasti luonnonvaroja ja laajat viljelysmaat, joita käytetään erityisesti sokeriruo'on kasvatukseen sekä puuvillantuotantoon. Myös kalastusta ja karjanhoitoa harjoitetaan.

## Lähteet
Samettisimpukat

**Samettisimpukat** (Glycymerididae) on simpukoihin kuuluva nilviäisheimo. Heimon lajeja tavataan merivesistä.

## Taksonomia ja anatomia
Samettisimpukat jaetaan viiteen sukuun. Lajeja heimossa on noin 50&ndash;100. Heimon lajien kuori on paksu ja muodoltaan pyöreä tai soikea. Kuoren reuna on hammasteinen. Kuoren sisäpinnalla ei ole helmiäistä. Samettisimpukoiden jalka on kookas. 

## Levinneisyys ja elintavat
Samettisimpukoita tavataan maailmanlaajuisesti erityisesti lämpimistä meristä. Ne elävät useimmiten matalissa vesissä ja kaivautuvat hiekkapohjaan. Heimon lajit suodattavat ravinnokseen eloperäistä materiaalia vedestä.

## Lähteet
Nahr an-Nil

**Nahr an-Nil** () on yksi Sudanin 18 osavaltiosta. Sen hallintokeskus on Ad-Damir. Osavaltion pinta-ala on 122&nbsp;123 neliökilometriä, ja väkiluvun arvioitiin vuonna 2018 olevan noin 1&nbsp;511&nbsp;400 henkeä.

Nahr an-Nil on nimetty sen läpi virtaavan Niilijoen mukaan. Joen tuomien kastelumahdollisuuksien ansiosta osavaltiossa on yli kolme miljoonaa hehtaaria peltomaata, ja sitä pidetään Sudanin vilja-aittana. Osavaltiossa on myös arkeologisia kohteita muun muassa muinaisen Kušin kuningaskunnan ajalta. Meroën rauniokaupunki sijaitsee alueella.

## Lähteet
Uuno Lemmikki Koskenranta

**Uuno Lemmikki Koskenranta** (alun perin **Fihlman**, tunnetaan myös nimellä **Uno Lemmik Koskenranta**; 5. tammikuuta 1884 Tyrvää – 14. elokuuta 1952 Helsinki) oli kelloseppämestari. Hän perusti melko menestyksekkään U. Koskenranta -kellosepänliikkeen ja oli yksi Suomen kellosepät -osakeyhtiön perustajista. Koskenranta toimi myös Helsingin kellosepänyhdistyksen rahastonhoitajana.

## Lähteet
Harjun rukoushuone

**Harjun rukoushuone** (käytetty myös nimiä *Sörnäisten rukoushuone* ja *Åsin rukoushuone*) oli vuonna 1883 perustetun Helsingin Kaupunkilähetyksen rukoushuone, joka sijaitsi Sörnäisten kaupunginosassa Itäisen Viertotien varrella nykyisen nykyisen Kinaporin korttelin alueella. Rukoushuone valmistui vuonna 1896. Siellä pidettiin vuonna 1906 perustettujen Sörnäisten suomalaisen seurakunnan ja Sörnäisten ruotsalaisen seurakunnan jumalanpalveluksia ennen Kallion kirkon valmistumista vuonna 1912.

Harjun rukoushuone oli toiminnassa ainakin vielä 1940-luvun alkupuolella. 1950-luvulla Harjun rukoushuone oli jo purettu ja sen paikalla Hämeentie 64:ssä sijaitsi Uusi kauppahalli. Nykyisen Hämeentie 64:n tontilla on vuonna 1986 rakennettu viisikerroksinen asuinkerrostalo.

## Lähteet
Mostafa Mohamed

**Mostafa Mohamed Ahmed Abdalla** (; s. 28. marraskuuta 1997 Giza, Egypti) on egyptiläinen jalkapalloilija, joka pelaa hyökkääjänä  Ranskan Ligue 1:ssä Nantesin joukkueessa lainasopimuksella Turkin Superliigassa pelaavassa Galatasaraysta, ja Egyptin maajoukkueessa.

## Seurajoukkueura
Mostafa Mohamed aloitti kansainvälisen seurauransa lainasopimuksella Galatasarayhin helmikuussa 2021. Ura uudessa joukkueessa alkoi hyvin, kun hän teki ensimmäisessä ottelussa rangaistuspotkumaalin İstanbul Başakşehiriä vastaan. Galatasarayssa hän pelasi 58 ottelua tehden 17 maalia. Seura lunasti hänet omaksi pelaajaksi heinäkuussa 2022 mutta lainasi hänet heti vuoden sopimuksella Nantesiin. Ranskassa hän on pelannut 26 ottelua ja tehnyt 7 maalia. Nantesissa hän saavutti huomiota myös kieltäydyttyään pelaamasta liigaottelussa Toulousea vastaan koska Nantesin pelipaidassa oli homofobian vastaisen kampanjan sateenkaaritunnus.

## Maajoukkueura
Mostafa Mohamedin maajoukkueura Egyptin väreissä alkoi Afrikan mestaruuskilpailujen karsinnoissa maaliskuussa 2019 Nigeriä vastaan pelatussa ottelussa. Hän on pelannut 21 ottelussa ja tehnyt neljä maalia. Kamerunissa pidetyissä Afrikan mestaruuskilpailuissa 2021 hän pelasi hopeaa voittaneen Egyptin joukkueen jokaisessa seitsemässä ottelussa.

## Lähteet
Al-Qadarif (osavaltio)

**Al-Qadarif** () on yksi Sudanin 18 osavaltiosta. Sen hallintokeskus on samanniminen Al-Qadarifin kaupunki. Osavaltion pinta-ala on 75&nbsp;263 neliökilometriä, ja väkiluvun arvioitiin vuonna 2018 olevan noin 2&nbsp;208&nbsp;400 henkeä.

Al-Qadarifissa elää useita eri heimoja ja etnisiä ryhmiä, mikä on 1800-luvun loppupuolella tapahtuneen mahdistikapinan peruja. Osavaltio rajoittuu idässä Etiopiaan ja lännessä Al-Jaziran, etelässä Sennarin, luoteessa Khartoumin ja pohjoisessa Kassalan osavaltioihin. Ilmasto on subtrooppinen; kesät ovat kuumia ja kosteita, ja sadekausi kestää kesäkuulta syyskuulle. Maanviljely on tärkein elinkeino, ja kasvatetuimpia kasveja ovat seesami, durra, pavut, auringonkukka ja sitrushedelmät. Myös karjanhoito on yleistä.

Tigrayn kriisin seurauksena kymmeniätuhansia etiopialaisia on paennut Itä-Sudaniin, jossa Al-Qadarifin osavaltio sijaitsee, marraskuun 2020 jälkeen.

## Lähteet
Cheick Tidiane Seck

**Cheick Tidiane Seck** (s. 11. joulukuuta 1953 Ségou) on malilainen kosketinsoittaja, laulaja, lauluntekijä, sovittaja ja yhtyeenjohtaja.

Seck on lähtöisin alueelta, jossa puhutaan manding-kieliä. Hän on etnisesti tukulor. Seck omaksui lapsena paikallisen kulttuuriperinnön, mutta monien muiden länsiafrikkalaisten muusikoiden tavoin suuntasi katseensa myös länsimaiseen populaarimusiikkiin täydentävää inspiraation lähdettä varten. 1970-luvun alkupuolella hän soitti Mory Kantén ja Salif Keïtan kanssa suositussa Rail Band du Buffet Hotel de la Gare -kokoonpanossa Bamakossa. Pitkin 1970-luvun loppupuolta ja 1980-lukua Seck jatkoi soittamista Keïtan kanssa sekä Les Ambassadeurs -yhtyeessä että tämän lukuisissa sooloprojekteissa, kuten albumilla *[[Soro (albumi)|Soro]]*.

Seck on kiertänyt laajalti kansainvälisesti. Vuonna 1995 hän teki jazzpianisti Hank Jonesin kanssa yhteistyötä albumilla *[[Sarala (albumi)|Sarala]]*. Hänen muiden yhteistyökumppaneidensa joukossa ovat olleet Fela Kuti, Youssou N'Dour, Carlos Santana, Joe Zawinul, Ornette Coleman, Damon Albarn, Manu Dibango ja Dee Dee Bridgewater. Seck levytti omia albumeitaan yhtyeenjohtajana ennen kuin julkaisi vuonna 2022 albumin *Kelena Fôly*, jossa käytetään pelkästään pianoa ja ihmisääntä.

## Lähteet

## Aiheesta muualla
* AllMusic: Cheick Tidiane Seck
Al-Qadarif

**Al-Qadarif** () tai **Gedaref** on kaupunki Kaakkois-Sudanissa, samannimisessä Al-Qadarifin osavaltiossa. Vuoden 2008 väestönlaskennassa kaupungin asukasluku oli 269&nbsp;395 henkeä. Väestö on pääasiassa arabeja tai nubialaisia, joiden lisäksi on myös alkuperäiskansa bedžoja.

Al-Qadarif on ympäröivän alueen kaupankäynnin keskus, ja paikalliseen teollisuuteen kuuluvat puuvillan käsittely ja kehräys sekä saippuan valmistus. Kaupungista on tie- ja rautatieyhteys Kassalaan.

## Lähteet
Hassan Hakmoun

**Hassan Hakmoun** (; s. 16. syyskuuta 1963 Marrakech) on marokkolainen laulaja, joka on esittänyt perinteistä gnawojen musiikkia.

Hakmoun aloitti gnawaheimojen kulttuurin opiskelun 7-vuotiaana. Hän perehtyi alun perin tanssiin ja lauluun, mutta omaksui sittemmin myös rumpujensoiton. Hän vietti kauden Ranskassa ja sisällytti myöhemmin Marokossa ohjelmistoonsa myös arabien ja berberien lauluja. Vuonna 1987 Hakmoun teki Yhdysvaltain-debyyttinsä ja päätti jäädä asumaan New Yorkiin. Hän osallistui tämän jälkeen useisiin WOMAD:n tapahtumiin, työskenteli Peter Gabrielin kanssa ja levytti lisäksi oman Zahar-nimisen fuusioyhtyeensä kanssa. Hakmoun omien soolohankkeiden tuloksina ovat saaneet alkunsa muiden muassa albumit *Fire Within* (1995), *Life Around the World* (1999) ja *The Gift* (2002).

## Lähteet
Nummen Leppäkorven työväentalo

**Leppäkorven työväentalo** on Lohjan kaupungissa Nummen Leppäkorven kylässä sijaitseva työväentalo.

## Historiaa
Leppäkorven torppariyhdistys perustettiin vuonna 1906, ja se liittyi haaraosastoksi Nummen työväenyhdistykseen. Kokouksen puheenjohtajana toimi August Vatanen, joka oli tunnettu agitaattori. Yhdistys itsenäistyi samana vuonna ja otti nimekseen Leppäkorven työväenyhdistys. Vuonna 1907 yhdistys vuokrasi tontin 50 vuodeksi. Tontti lunastettiin omaksi vuonna 1936. Työväentalo valmistui vuonna 1908. Talon rakentaminen rahoitettiin iltamilla ja arpajaisilla. Rahaa työväentalon kunnostukseen hankittiin myös tukikeräyksillä ja lainoilla. Työväenyhdistys purettiin vuonna 1975, ja talo lahjoitettiin Nummen työväenyhdistykselle. Talo on vuokrattu Leppäkorven-Järvenpään kylätoimintayhdistykselle.

## Toimintaa työväentalolla
Toiminta uudessa talossa oli vilkasta. Vuonna 1910 järjestettiin arpajaiset, joissa oli voittoina muun muassa 3:n numeron aura, keinutuoli ja kello. Jo vuonna 1911 taloa vuokrattiin elokuvanäytöksiin. Vuonna 1913 järjestettiin 27 opetustunnin kirjanpitokurssi. Ensimmäisen kymmenen toimintavuoden aikana talossa esitettiin yli 50 työväentalojen suosikkinäytelmää. Talo oli käytössä koko 1930-luvun, ja sitä vartioitiin ilkivallan tekojen estämiseksi. 1970-luvulla talolla pidettiin bingoiltoja.

## Lähteet
Bamba Dieng

**Cheikh Ahmadou Bamba Mbacké Dieng** (s. 23. maaliskuuta 2000 Pikine, Senegal) on senegalilainen jalkapalloilija, joka pelaa hyökkääjänä Ranskan Ligue 1:ssä Marseillen joukkueessa, ja Senegalin maajoukkueessa.

## Seurajoukkueura
Bamba Diengin ensimmäinen eurooppalainen seura oli Marseillen B joukkue, jossa hän pelasi 4 ottelua kaudella 2020/21. Hän siirtyi kesällä 2021 Marseillen pääsarjajoukkueeseen, jossa hän on pelannut 53 ottelua. Niissä hän on tehnyt 11 maalia.

## Maajoukkueura
Bamba Dieng pelasi ensimmäisen kerran Senegalin maajoukkueessa lokakuussa 2021, kun vastassa oli Namibia MM-kilpailujen karsintalohkossa. Hänet kutsuttiin kesken Afrikan mestaruuskilpailujen 2021 joukkueeseen. Hän pelasi viidessä ottelussa. Finaalin rangaistuspotkukilpailussa Egyptiä vastaan hän onnistui Senegalin neljäntenä laukojana. Hän on pelannut yhteensä 17 maaottelussa, joissa hän on tehnyt 2 maalia.

## Lähteet
Luettelo Wyomingin piirikunnista

Tämä on **luettelo Wyomingin osavaltion piirikunnista**. Wyomingissä on 23 piirikuntaa.

## Hallinto
Wyomingissa noudatetaan ns. Dillonin sääntöä, jonka mukaan piirikunnat toimivat lähtökohtaisesti osavaltion lainsäädäntöelimen säätämien lakien toteuttajina. Piirikunnilla ei ole omia perustamiskirjoja eivätkä ne saa tehdä mitään sellaista, mihin niillä ei ole osavaltion erillistä lupaa. Piirikuntia johtaa valtuusto, jonka koko on 3–5 henkilöä asukasluvusta riippuen.
## Tehtävät
Piirikuntien lakisääteisiä tehtäviä ovat mm. asumattoman maan kaavoitus sen kehittämisen säännöstelemiseksi sekä teiden ylläpito. Piirikunnat voivat halutessaan perustaa kirjastoja alueileen. Piirikunnat eivät sen sijaan saa perustaa tai hallinnoida julkisia kouluja, mutta voivat tukea näiden toimintaa rahallisesti.

## Luettelo piirikunnista

## Lähteet

## Aiheesta muualla
Sennar (osavaltio)

**Sennar** () on yksi Sudanin 18 osavaltiosta. Sen hallintokeskus on Sennarin kaupunki. Osavaltion pinta-ala on 37&nbsp;844 neliökilometriä, ja väkiluvun arvioitiin vuonna 2018 olevan noin 1&nbsp;918&nbsp;700 henkeä.

Sennarin maaperä on viljavaa, ja alueella kasvatetaan paljon trooppisia hedelmiä, kuten banaaneja ja mangoja. Sudanin ja Etiopian rajalla 400 kilometriä Khartumista kaakkoon sijaitsee yksi Afrikan suurimmista kansallispuistoista, vuonna 1935 perustettu Dinderin kansallispuisto. Puolikuivan Sahelin alueen ja Etiopian ylängön välisellä vyöhykkeellä sijaitseva kansallispuisto edustaa kolmea erilaista ekosysteemiä, ja siellä elää 27 suurta nisäkäslajia (muun muassa leijona, leopardi, puhveli, norsu, kirahvi ja sarvikuonot) sekä 160 lintulajia.

## Lähteet
Dobet Gnahoré

**Dobet Gnahoré** (s. 1983) on norsunluurannikkolainen laulaja, lauluntekijä, lyömäsoittaja ja tanssija.

Gnahoré syntyi musikaaliseen perheeseen, jonka isä Boni Gnahoré oli Norsunluurannikolla tunnettu lyömäsoittaja ja laulaja. Isä Gnahoré oli myös mukana perustamassa Abidjaniin Ki-Yi M'Bock -muusikkokylää. Dobet Gnahoré lopetti koulunkäynnin 12-vuotiaana ja asettui muusikkokylään oppimista varten. Ranskalaisen kitaristi Colin Laroche de Felinen saavuttua vierailulle Dobet Gnahoré aloitti tämän kanssa yhteistyön duossa nimeltään Ano Neko. Kaksikko vietti aikaa sekä Afrikassa että Ranskassa kiertämisen ja esiintymisen merkeissä. Vuonna 2004 ilmestyi duon ensimmäisenä albumina *Ano Neko*, josta tuli arvostelumenestys. Albumilla yhdistetään Norsunluurannikon melodiat ja kielet ghanalaiseen highlifen soitinnukseen. Sittemmin hän on kiertänyt pitkin Saharan eteläpuolista Afrikkaa ja omaksunut vaikutteita eri puolilta maanosaa. Esimerkiksi albumilla *Miziki* (2017) on vaikutteita Zimbabwen ja Kongon demokraattisen tasavallan musiikkityyleistä.

Gnahoré kypsyi laulajana Marseillessa, sillä hän pakeni Ranskaan kotimaansa levottomuuksia vuonna 1999. Hän osallistui Putumayo World Musicin *Acoustic Africa* -kiertueelle, joka suuntautui eri puolille Eurooppaa ja Pohjois-Amerikkaa. Gnahoré ja Laroche ovat yhdessä myös esiintyneet Vusi Mahlaselan ja Habib Koitén kanssa. Parilla on yhteinen tytär, jonka kanssa se asuu Ranskan maaseudulla. Gnahorén toinen levytys oli *Na Afriki*. Vuonna 2010 Gnahoré sai India Arien kanssa tekemästään coverversiosta laulaja Saden kappaleesta "Pearls" Grammy-palkinnon kategoriassa *Best Urban/Alternative Performance*. Gnahorésta tuli näin ensimmäinen Grammy-palkinnon saanut norsunluurannikkolainen muusikko.

## Lähteet
Nummen työväentalo Rientola

**Nummen työväentalo Rientola** on Lohjan kaupungissa Nummen kylässä sijaitseva työväentalo. Talo on edelleen aktiivisessa käytössä.

## Historiaa
Nummen työväenyhdistys perustettiin vuonna 1905. Perustamiskokoukseen osallistui sata henkeä, joista 65 liittyi jäseniksi. Vuonna 1906 vuokrattiin 2&nbsp;600 m²:n tontti Siipoon talon mailta Nummen kirkonkylältä 50 vuodeksi. Tontti ostettiin omaksi vuonna 1935. Työväentalon rakennustarpeiksi ostettiin vanha riihirakennus, ja samalla alettiin kerätä muita rakennustarvikkeita. Varoja työväentalon rakentamista varten kerättiin iltamilla ja arpajaisilla. Palkattujen rakentajien osalta noudatettiin kahdeksan tunnin työpäivää, mutta talkoita sai tehdä rajoituksetta. Talo valmistui vuonna 1907. Nummen työväenyhdistys omistaa myös Nummen Leppäkorven työväentalon.

## Rakennus
Vuonna 1907 valmistunutta työväentaloa laajennettiin jo vuonna 1911. Taloon rakennettiin näyttämösiipi, jota korotettiin vuonna 1925. Samalla rakennettiin pukeutumistiloja. Talo maalattiin ensimmäisen kerran vuonna 1922. Vuonna 1947 pärekatto korvattiin asbestikatolla, joka kuitenkin jouduttiin korvaamaan peltikatolla vuonna 1976. Taloon asennettiin sähkölämmitys vuonna 1981. Taloa on kunnostettu ja ylläpidetty hyvin vuosikymmenten saatossa.

## Toimintaa työväentalolla
Näytelmätoiminta oli keskeinen osa työväentalon toimintaa alusta alkaen. Myös urheiluseura Nummen Yritys oli talon vakituinen käyttäjä. Talo oli 1950-luvulle saakka hyvin suosittu huvipaikka.

## Lähteet
Kalle Eskelinen

**Kalle Eskelinen** (30. tammikuuta 1867 – 10. huhtikuuta 1917) oli suomalainen Iisalmen Vänninmäellä asunut maanviljelijä ja maastohiihtäjä.

Eskelinen voitti 30 kilometrin hiihdon tuloksella 2.40,30 ensimmäisissä Oulun Hiihtoseuran järjestämissä koko maata koskeneissa kilpailuissa vuonna 1890. Hän jätti taakseen muun muassa tunnetut hiihtäjät Aappo Luomajoen ja Juho Ritolan. Eskelinen kilpaili menestyksellä myös useissa Kuopiossa, Iisalmessa ja muilla paikkakunnilla järjestetyissä hiihtokilpailuissa. Hän voitti muun muassa vuonna 1890 Kuopiossa Kallaveden jäällä pidetyn 20 kilometrin kisan. Eskelisen kerrotaan voidelleen suksensa jo kesällä kalanrasvan ja tervan seoksella ja antaneen sitten auringon paahdattaa suksien pohjat kuntoon talvea varten.

Eskelinen oli alkuaan Paul Wahl & Co:n palveluksessa. Sittemmin hän hankki itselleen maatilan Iisalmen Vänninmäeltä. Kalle Eskelisen veli Paavo Eskelinen voitti talvella 1883 Kuopiossa ensimmäiset Pohjois-Savossa pidetyt hiihtokilpailut palvelessaan asevelvollisena 5. Kuopion tarkk'ampujapataljoonassa. Hän osallistui veljensä Kallen kanssa myös 1890 ja 1892 Kuopiossa Kallaveden jäällä pidettyihin kilpailuihin ja tuli 1892 toiseksi veljensä Kallen ollessa voittaja.

Kalle Eskelinen kuoli huhtikuussa 1917 50-vuotiaana.

## Lähteet
Habib Koité

**Habib Koité** (s. 27. tammikuuta 1958) on malilainen laulaja-lauluntekijä ja kitaristi.

Koité edustaa khasonkien grioottiperinnettä. Hän opetteli kitaransoiton alun perin säestääkseen äitinsä laulua. Koité pääsi opiskelemaan Kansalliseen taideinstituuttiin Bamakoon, josta hän valmistui vuonna 1982. Tämän jälkeen hän toimi oppilaitoksessa neljän vuoden ajan kitaransoiton opettajana. Kansallisessa taideinstituutissa opiskelemisen myötä Koité pääsi soittamaan maan johtavien muusikoiden, kuten Toumani Diabatén kanssa. Hän päätti 30-vuotiaana perustaa oman yhtyeensä Bamadan. Bamadan kanssa Koité kiersi laajalti pitkin Malia, kunnes suuntasi vuonna 1991 Ranskaan festivaaleille, jossa hänelle myönnettiin ensimmäinen palkinto. Koité pääsi tämän jälkeen levyttämään laulun "Cigarette A Bana", josta tuli hitti eri puolilla Länsi-Afrikkaa. Tätä kappaletta seurasi toinen single, "Nanalé". Radio France internationale palkitsi Koitén "vuoden 1993 löytönä".

Koitén ensimmäisenä albumina julkaistu *Muso Ko* nousi Euroopan maailmanmusiikin myyntilistojen kärkeen. Hänen ensimmäisenä julkaisunaan Yhdysvalloissa kuitenkin ilmestyi alkuvuodesta 1999 *Ma Ya*. Vuonna 1999 myös *Muso Ko* julkaistiin Yhdysvalloissa Alula Records -levymerkillä. Koitén kolmantena levynä ilmestyi kesällä 2001 *Bora*. Koité on esiintynyt kuudessa maanosassa. Hän on käyttänyt edustamastaan tyylisuuntauksesta nimitystä *danssa-doso*. Erääksi länsimaiseksi innoituksensa lähteeksi hän on nimennyt J. J. Calen.

## Lähteet
Keski-Darfur

**Keski-Darfur** () on yksi Sudanin 18 osavaltiosta ja osa laajempaa Darfurin historiallista aluetta. Sen hallintokeskus on Zalingay. Osavaltion pinta-ala on 34&nbsp;000 neliökilometriä, ja väkiluvun arvioitiin vuonna 2018 olevan noin 751&nbsp;400 henkeä. Osavaltio rajoittuu lännessä Tšadiin ja Keski-Afrikan tasavaltaan.

Vuonna 2012 perustettu Keski-Darfur oli aiemmin osa Länsi- ja Etelä-Darfurin osavaltioita. Pääosa alueen väestöstä on fureja, joiden lisäksi on useita pieniä heimoja. Maasto on monipuolista: etelässä on alankoja, kun taas pohjoisessa horisonttia hallitsee valtava Jebel Marra -vuori, jonka huippu on yli 3&nbsp;000 metrin korkeudella merenpinnasta. Keski-Darfurin ongelmia ovat lisääntynyt kuivuus, aavikoituminen ja kansanmurhaksikin määritelty Darfurin konflikti. Talous perustuu maanviljelyn, karjanhoitoon ja kauppaan.

## Lähteet
Itä-Darfur

**Itä-Darfur** () on yksi Sudanin 18 osavaltiosta ja osa laajempaa Darfurin historiallista aluetta. Sen hallintokeskus on Ad-Du'ayn. Osavaltion pinta-ala on 55&nbsp;000 neliökilometriä, ja väkiluvun arvioitiin vuonna 2018 olevan noin 1&nbsp;587&nbsp;200 henkeä. Asukkaista 16 prosenttia on paimentolaisia, ja 40 prosenttia harjoittaa maataloutta.

Itä-Darfur erotettiin suuremmasta Etelä-Darfurin osavaltiosta tammikuussa 2012. Alueella elää useita eri etnisiä ryhmiä, joista suurimmat ovat rizeigatit (baggarat), ma’aliyyat ja dajut sekä afrikkalaisperäiset birgedit ja beigot. Ilmasto on trooppinen ja kasvillisuus on pääosin savannia. Touko-kesäkuussa ominaista on korkea lämpötila (joskus jopa yli 40 °C); sadekausi kestää heinäkuusta lokakuun loppuun. Sadekauden ulkopuolella vesi on paljolti pohjavetenä. Tärkeimpiä viljelyskasveja ovat muun muassa maapähkinät, hirssi, durra, arabikumi ja seesami.

## Lähteet
Lokoja

**Lokoja** on Nigerian Kogin osavaltion pääkaupunki, jokisatama ja paikallishallintoalue (LGA). Se sijaitsee Nigerjoen länsirannalla Benuejoen laskukohdan vastarannalla. Lokoja pn Kabban ja Ayangben välisen paikallistien varrella ja siellä on Nigerjoen lauttasatama. Lokoja sijaitsee linnuntietä 164 kilometriä Nigerian pääkaupunki Abujasta etelälounaaseen. Lokojan väkiluku oli 195&nbsp;261 (VL 2006).

Brittiläiset kauppiaat perustivat kauppapaikan Niger- ja Benuejokien yhtymäkohtaan 1850-luvun lopulla ja 1860 skotlantilainen tutkimusmatkailija William Balfour Baikie perusti Lokojan. Kaupunki oli aiemmin Kabban provinssin hallintokeskus, kuului sitten nykyistä laajempaan Kwaran osavaltioon vuodesta 1967 vuoteen 1991 saakka, jolloin siitä tuli uuden Kogin osavaltion pääkaupunki.

Nykyisin kaupunki toimii kokoamispaikkana puuvillalle, nahalle, palmuöljylle ja öljypalmun siemenille, jotka laivataan Nigerin deltan Burutun ja Warrin satamiin vientiä varten. Lokoja on myös kauppapaikka paikallisen igbiroiden tuottamalle jamssille, kassavalle, maissille, durralle, pavuille, kalalle, palmutuotteille voipuun siemenille (karitepähkinöille) ja puuvillalle. Pohjoisen fulanipaimentolaiset ajavat karjansa kuivaan vuodenaikaan Nigerin poikki Lokojaan. Puuvillan jalostus sekä öljypalmun ja voipuun siementen edelleenkäsittely synnyttävät työtä paikallisesti. Kaupungin läheisyydessä on kalkkikivi- ja rautaesiintymiä. Myös kaupungin kyljessä kohoava 411-metrinen Pattivuori on muodostunut rautamalmista.

## Lähteet

## Aiheesta muualla
Khaira Arby

**Khaira Arby** (21. syyskuuta 1959 lähellä Timbuktua – 19. elokuuta 2018 Bamako) oli malilainen laulaja-lauluntekijä. Hänestä käytettiin myös nimitystä "Timbuktun satakieli".

Arby ei syntynyt grioottiperheeseen toisin kuin suurin osa malilaisista muusikoista. Hän aloitti musiikkiuransa 11-vuotiaana. Arbyn perhe ei kuitenkaan suhtautunut suopeasti hänen tuntemaansa kutsumukseen musiikkiin. Isä varmisti hänen naimisiinmenonsa 16-vuotiaana. Hän sai myös lapsia, mutta erosi ja kertoi myöhemmin toimittajille avioliiton kaatuneen, koska hän oli "rakastanut laulamista liikaa". Ali Farka Touré, josta oli tullut Arbyn sukulainen avioliiton kautta, edisti Arbyn uraa. Hän kutsui tämän esiintymään kanssaan vierailevana artistina ja avusti tätä rahoituksen saamisessa omaa yhtyettä varten tarvikkeiden hankinnassa.

Arbyn tie kohti kansainvälistä kiertue-elämää ja laajempaa mainetta sai alkunsa hänen esiintymisestään Festival au Désert -tapahtumassa vuonna 2003. Vuonna 2010 Arby saavutti erinomaiset kansainväliset arvostelut albumistaan *Timbuktu Tarab*. Samana vuonna hän suuntasi ensimmäiselle Pohjois-Amerikan-kiertueelleen ja pääsi esiintymään National Public Radioon kahtena perättäisenä vuotena. Vuonna 2012 Arby pakeni Timbuktusta Bamakoon maan ajauduttua sekasortoiseen tilaan ja jihadistien uhattua häntä perheineen sekä tuhottua hänen soittimensa. Vuonna 2013 hän esiintyi malilaisessa superyhtyeessä, joka koostui eri puolilta maata tulleista muusikoista monista eri etnisistä ryhmistä. Yhtye otti kantaa jihadisteja vastaan. Lopulta Arby pääsi palaamaan Timbuktuun. Hän katsoi islamin suhtautuneen aina sallivasti musiikkiin.

Arby lauloi arabian, bambaran, tamašekin ja songhain kielillä. Monissa hänen lauluistaan oli vahva sosiaalinen teema. Arby muun muassa vastusti naisen sukupuolielinten silpomista ja vaati naisille mahdollisuuksia oman uransa luomiseen. Malin ollessa kaoottisessa tilassa hän otti kantaa maan yhtenäisyyden ja rauhan puolesta. Arby kuoli elokuussa 2018 sairaalassa Bamakossa.

## Lähteet
Länsi-Kordofan

**Länsi-Kordofan** () on historiallisella Kordofanin alueella sijaitseva Sudanin osavaltio, jonka hallintokeskus on Al-Fulah. Osavaltion pinta-ala on 111&nbsp;373 neliökilometriä, ja väkiluvun arvioitiin vuonna 2018 olevan noin 1&nbsp;764&nbsp;800 henkeä. Länsi-Kordofan rajoittuu Etelä-Sudaniin ja Itä-Darfurin sekä Pohjois- ja Etelä-Kordofanin osavaltioihin. Alueen eteläosassa on 10&nbsp;546 neliökilometrin laajuinen erityishallinnollinen Abyein alue, joka on käytännössä Sudanin ja Etelä-Sudanin kondominaatti.

Länsi-Kordofan perustettiin vuonna 2013. Väestö kuuluu pääasiassa kahteen etniseen ryhmään, arabeihin ja afrikkalaisiin heimoihin. Arabeja ovat muun muassa paimentolaiset mesarya- ja hamar-heimot, kun taas afrikkalaisia ovat koillisen nubat ja useat darfurilaiset heimot, jotka harjoittavat enimmäkseen maanviljelyä. Maasto on puoliaavikkoa tai kuivaa savannia, ja hiekkamyrskyt ja ruohikkopalot ovat yleisiä lokakuusta toukokuuhun kestävän kuivan kauden aikana. Talous on riippuvainen maataloustuotannosta. Alueella on myös runsaasti öljyä; Abyein alueella tuotettiin vuonna 2003 yli neljäsosa Sudanin raakaöljystä, mutta öljylähteet ovat sittemmin alkaneet ehtyä.

## Lähteet
Birnin Kebbi

**Birnin Kebbi** on kaupunki Nigeriassa ja siihen kuuluvan Kebbin osavaltion pääkaupunki. Se sijaitsee Sokotojoen varrella Argungusta, Jegasta ja Bunzasta lähtevien teiden risteyksessä.

Birnin Kebbi oli hausojen alaryhmän, kebbawa-kansan varhainen asutuskeskus. Noin vuonna 1516 sen otti valtansa alle Kebbin kuningaskunnan perustaja Muhammadu Kanta. Noin vuonna 1700 kuningaskunnan pääkaupunki siirrettiin Suramesta Birnin Kebbiin. Birnin Kebbi pysyi pääkaupunkina vuoteen 1805, jolloin fulanien käymän jihadin yhteydessä Abdullahi dan Fodio poltti sen. Birnin Kebbi sulautettiin fulanien hallitsemaan Gwandun emiraattiin. Vuonna 1906 siitä tuli emiiri Halirun astuttua valtaan Gwandun emiraatin keskuskaupunki. Vuonna 1991 Birnin Kebbistä tehtiin Kebbin osavaltion perustamisen yhteydessä sen pääkaupunki.

Birnin Kebbissä sijaitsevat valtion polyteknillinen korkeakoulu ja hallituksen riisintutkimuslaitos. Kaupungin enimmäkseen hausoista ja fulaneista koostuvat asukkaat ovat valtaosin muslimeita. Vuonna 2016 Birnin Kebbin paikallishallinnon alueella asui arviolta 366&nbsp;200 ihmistä. Kaupunkia palvelee marraskuussa 2014 käyttöön vihitty Birnin Kebbin kansainvälinen Sir Ahmadu Bello -lentoasema.

## Lähteet
Pukeutuminen paleoliittisella kaudella

**Pukeutumista paleoliittisella kaudella** ohjasivat aluksi käytännöllisyys, ympäristön resurssit ja yhteisön osaaminen vaatteiden teossa. Lämpimässä ilmastossa ihmisten ei välttämättä tarvinnut pitää paljoa vaatteita. Kylmässä ilmastossa elävät ihmiset joutuivat kuitenkin kehittelemään mutkikkaita vaatteita, jotta he selviäisivät sääolosuhteista. Jossain vaiheessa paleoliittista aikaa ihmiset saattoivat alkaa liittää vaatteisiin myös muodin. Se saattoi tapahtua sen jälkeen, kun yhteisö oli kehittänyt sellaisia vaatteita, jotka olivat tarpeeksi mutkikkaita vastatakseen tehokkaasti ympäröiviin sääolosuhteisiin.

Paleoliittisessa Euroopassa ihmiset tekivät vaatteita pitkälti eläinten vuodista. He leikkasivat materiaalin eri muotoisiksi paloiksi ja tekivät niihin naskalilla reikiä. Sen jälkeen he yhdistivät vuotien palaset pujottelemalla reikien läpi lankaa. Neulan keksiminen myöhäispaleoliittisella kaudella oletettavasti helpotti ompelutyötä ja mahdollisti myös tarkempaa työtä vaativien vaatekappaleiden valmistuksen. Erään teorian mukaan ihmiset alkoivat neulan keksimisen myötä pukeutua useampiin vaatekerroksiin ja alusvaatteisiin, koska niiden tekeminen oli muuttunut helpommaksi.

Vuoden 38 000 eaa. jälkeen eli suunnilleen myöhäispaleoliittisen kauden alussa eurooppalaiset ihmiset alkoivat koristella vaatteitaan tai kehoaan myös sellaisilla asusteilla kuin eläinten hampailla tai simpukan kuorilla. Koristeltu asukokonaisuus saattoi myös välittää tietoa muille yhteisön jäsenille.


Tiedosto:02022 0004-001 fur clothing from the Upper Paleolithic, MAK.jpg|alt=|Museon arvio siitä, miten Puolan alueella ihmiset saattoivat pukeutua vuonna 70 000 eaa (vas.) ja 21 000 eaa. (oik.).
Tiedosto:02022 0003-001 fur clothing from the Paleolithicfur clothing from the Paleolithic, MAK.jpg|alt=


## Lähteet
Kafia Kingi

**Kafia Kingi** () on mineraalirikas alue Sudanin, Etelä-Sudanin ja Keski-Afrikan tasavallan rajaseudulla. Etelä-Sudan ja Sudan kiistelevät alueen hallinnasta.

Alkujaan Kafia Kingi oli määrä antaa Etelä-Sudanille vuoden 2005 rauhansopimuksen ehtojen mukaisesti. Alue on nykyisin pääosin Sudanin hallinnassa, vaikka itsenäistymisen jälkeen Etelä-Sudanin joukot ovatkin hallinneet ajoittain suuria osia siitä. Kafia Kingi muodostaa valtaosan Sudanin Radomin kansallispuistosta.

Terroristijärjestö Herran vastarinta-armeijan perustajan ja johtajan, sotaherra Joseph Konyn uskotaan piilottelevan jossain päin Kafia Kingiä.

Kafia Kingin alue on tunnettu norsunluun salakuljettajien piilopaikkana. Kongon demokraattisesta tasavallasta saatua norsunluuta säilytetään usein Kafia Kingissä ennen sen viemistä pohjoiseen Darfuriin.

## Lähteet
Stora Remmargrund

**Stora Remmargrund** on matalalla luodolla Kaskisten edustalla sijaitseva betonirakenteinen loisto. Se edustaa 1920- ja 1930-lukujen turvalaiterakentamista. Stora Remmargrund on Kaskisten kaupunkiväylän tärkeimpiä merimerkkejä.
## Lähteet
Enter Air

**Enter Air**  on puolalainen tilauslentoyhtiö. Yhtiö on perustettu vuonna 2009 ja se aloitti lentotoiminnan vuonna 2010.

Yhtiön tärkein solmukohta on Frédéric Chopinin kansainvälinen lentoasema Varsovassa. Sen laivasto koostuu Boeingin lentokoneista.

Yhtiö lentää muun muassa TUI:n lomalentoja. Vuonna 2023 Enter Air ja TUI perustivat yhdessä tilauslentoyhtiö Fly4 Airlinesin Irlantiin.

Enter Air listautui Varsovan pörssiin joulukuussa 2015.

## Laivasto
Lokakuussa 2024:

## Lähteet
Mansour Seck

**Mansour Seck** (1955 Podor – 29. toukokuuta 2024) oli senegalilainen laulaja ja kitaristi. Hänet tunnetaan kansainvälisesti parhaiten läheisestä yhteistyöstään muusikko Baaba Maalin kanssa.

Seck oli sokea. Hän syntyi grioottiperheeseen ja ystävystyi läheisesti Baaba Maalin kanssa jo lapsena. Hän oppi soittamaan hoddun kaltaisia perinteisiä soittimia, mutta koki itselleen läheisemmäksi kitaran. Seck oli vuonna 1977 mukana perustamassa Baaba Maalin ja Mbassou Niangin kanssa Yeli Taaré Fouta -nimistä perinteisen musiikin kokoonpanoa. Seck lähtikin Maalin kanssa ensimmäiselle kiertueelleen Länsi-Afrikassa vuonna 1977. Tänä aikana hän opetti Maalille grioottiperinteitä. Vuonna 1981 Maal muutti Pariisiin; hän kutsui Seckin luokseen, ja nämä esiintyivät siellä yhdessä. Kaksikko palasi Senegaliin vuonna 1984.

Seck jatkoi työskentelyä Baaba Maalin kanssa tämän yhtyeessä Daande Lenol, joka on elektroniikkaa hyödyntävä, mutta myös perinteisiä soittimia käyttänyt moderni kokoonpano. Seck esiintyi lähes kaikilla Maalin albumeilla. Vuonna 1984 hän äänitti Maalin kanssa tunnetun albumin *[[Djam Leelii]]*, joka julkaistiin vuonna 1989. Ousmane Hamady Diopin kanssa Seck teki albumit *N'der Fouta Tooro Vol. 1* (1994) ja *N'der Fouta Tooro Vol. 2* (1995). Seck teki myös sooloalbumeita.

## Lähteet
HUS Diagnostiikkakeskus

**HUS Diagnostiikkakeskus** on Helsingin yliopistollisen sairaalan toiseksi isoin tulosalue. Sillä on yhteensä noin 170 toimipistettä Uudellamaalla, Kymenlaaksossa ja Etelä-Karjalassa. Se tuottaa kliinisiä laboratoriopalveluita ja lääketieteellisiä kuvantamispalveluja. Sen erikoisaloja ovat radiologia, patologia, preanalytiikka (näytteenotto), genetiikka, kliininen farmakologia, kliininen fysiologia ja isotooppilääketiede, kliininen neurofysiologia, kliininen kemia ja kliininen mikrobiologia. HUS Diagnostiikkakeskuksessa työskentelee 3600 alan ammattilaista.

HUSLAB ja HUS Kuvantaminen yhdistyivät HUS Diagnostiikkakeskukseksi 1. heinäkuuta 2019. Sen diagnostiikkajohtajana toimii Lasse Lehtonen. 

## Lähteet
Gusau

**Gusau** on Nigerian Zamfarain osavaltion pääkaupunki ja paikallishallintoalue (LGA). Se sijaitsee Nigerjoen sivuhaaran Sokotojoen varrella Nigerian luoteisosassa, linnuntietä noin 355 kilometriä Nigerian pääkaupunki Abujasta pohjoisluoteeseen. Gusaussa on Kaura Namodan ja Zarian välisen pääradan rautatieasema; kaupungin kautta kulkee myös toisen luokan valtatie Talata Marfarasta Funtuaan. Kaupungin (paikallishallintoalueen) väkiluku oli vuonna 383&nbsp;712 (VL 2006).

Paikkakunta kasvoi Zariaan (180 km kaakkoon) johtavan rautatieyhteyden rakentamisen (1927) jälkeen. Nykyaikana Gusau on ympäröivällä seudulla kasvatettavan puuvilla- ja maapähkinäsadon tärkeä kokoajapaikka. Vaikka puuvillan jalostus on ollut pitkään ollut paikallisesti tärkeä työllistäjä, vasta 1960-luvulla kaupunkiin avattiin tekstiilien tuotantolaitos. Myös siemenöljyn ja soijapapujen proessointilaitokset rakennettiin. Puuvillan, kankaiden ja maapähkinöiden ohella Gusausta viedään tupakkaa, kanoja ja vuohia. Seudun hausat ja fulanit kasvattavat myös nautakarjaa, lampaita, aaseja, hevosia ja kameleja. Kauppaa käydään myös hirssillä, durralla, riisillä, herneillä, pavuilla ja tulva-alueella kasvatetuilla vihanneksilla. 

Kaupungissa toimii muun muassa naisille suunnattu kasvatustieteellinen korkeakoulu ja Gusaun federaatioyliopisto (FUGUS, perustettu 2013).
## Lähteet

## Aiheesta muualla
Eldrid Nordbø

**Eldrid Norsbø** (s. 12. elokuuta 1942 Skien) on norjalainen työväenpuolueen poliitikko. Hän toimi Norjan kauppa- ja merenkulkuministerinä 1990–1991.
## Lähteet

## Aiheesta muualla
* ''Eldrid Nordbø'' Norjan suurkäräjien verkkosivuilla